Nuuslesers ‘verdwyn’ ná kritiek op sigaretverbodDie Suid-Afrikaanse Nasionale Redakteursforum (Sanef) sê hy is bekommerd oor verwikkelinge by die nuuskanaal eNCA. Dié besorgdheid kom nadat twee van die kanaal se nuuslesers vandeesweek van die lug verwyder is nadat hulle die regering se hantering van die sigaretverbod op dié kanaal gekritiseer het. Kykers het Xoli Mngambi and Jane Dutton gekap nadat hulle Maandag hul opinies rondom die regering se hantering van die sigaretverbod op die kanaal gelug het. Mngambi en Dutton het Dinsdag om verskoning op die kanaal se nuusprogram gevra vir hul optrede. Nie een van die twee het intussen weer op die nuusprogram verskyn nie. Luidens ’n verklaring deur Sanef het eNCA nog geen verduideliking aan die publiek gegee omtrent die twee nuuslesers se afwesigheid op die nuusprogram nie. “Sanef verstaan ​​dat die bestuur van eNCA ’n paar maande gelede ’n vereiste gestel het dat nuuslesers meer uitgesproke moet wees en hul opinies rakende sosiale en politieke kwessies moet lug. Dit lyk dus asof Mngambi en Dutton geen interne beleid oortree het nie,” lui die verklaring. Die redakteursforum sê nou hy is bekommerd oor die moontlike ondermyning van vryheid van uitdrukking by eNCA. Sanef gaan nou ’n skrywe aan Norman Munzhelele, die waarnemende besturende direkteur van eNCA, rig waarin ’n verduideliking geëis sal word oor waarom Mngambi en Dutton van die lug verwyder is. “Ons glo dat die bestuur van nuusinstellings joernaliste en hul vryheid van uitdrukking moet verdedig,” meen Sanef.